RO Jurnalul Oficial al Uniunii Europene L 136/31

DECIZIA (UE) 2018/795 A AUTORITĂȚII EUROPENE PENTRU VALORI MOBILIARE ȘI PIEȚE

din 22 mai 2018

pentru interzicerea temporară a comercializării, distribuției sau vânzării de opțiuni binare clienților de retail din Uniune în conformitate cu articolul 40 din Regulamentul (UE) nr. 600/2014 al Parlamentului European și al Consiliului

CONSILIUL SUPRAVEGHETORILOR AUTORITĂȚII EUROPENE PENTRU VALORI MOBILIARE ȘI PIEȚE,

având în vedere Tratatul privind funcționarea Uniunii Europene,

având în vedere Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (1), în special articolul 9 alineatul (5), articolul 43 alineatul (2) și articolul 44 alineatul (1),

având în vedere Regulamentul (UE) nr. 600/2014 al Parlamentului European și al Consiliului din 15 mai 2014 privind piețele instrumentelor financiare și de modificare a Regulamentului (UE) nr. 648/2012 (2), în special articolul 40,

având în vedere Regulamentul delegat (UE) 2017/567 al Comisiei din 18 mai 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește definițiile, transparența, comprimarea portofoliilor și măsurile de supraveghere privind intervenția asupra produselor și pozițiile (3), în special articolul 19,

întrucât:

1. INTRODUCERE

(1) În ultimii ani, Autoritatea Europeană pentru Valori Mobiliare și Piețe (ESMA) și mai multe autorități naționale competente (ANC-uri) au observat o creștere rapidă a comercializării, distribuției sau vânzării de opțiuni binare pentru clienții de retail din Uniune. Opțiunile binare sunt produse în mod inerent riscante și complexe și sunt adesea tranzacționate în mod speculativ. ESMA și ANC-urile au constatat, de asemenea, că oferta lor către clienții de retail a fost din ce în ce mai mult caracterizată de tehnici de comercializare agresive, precum și de lipsa unor informații transparente care nu permit clientului de retail să înțeleagă riscurile care stau la baza acestor produse. ESMA și ANC-urile și-au exprimat preocupările pe scară largă cu privire la numărul tot mai mare de clienți de retail care comercializează aceste produse și își pierd banii. Aceste preocupări sunt susținute, de asemenea, de numeroasele plângeri primite de la clienții de retail din întreaga UE care au suferit prejudicii semnificative atunci când au tranzacționat opțiuni binare.

(2) Aceste preocupări semnificative în legătură cu protecția investitorilor au determinat ESMA să ia o serie de măsuri fără caracter obligatoriu. Începând din iunie 2015, ESMA coordonează activitatea unui grup mixt înființat pentru a aborda aspecte legate de o serie de furnizori din Cipru care oferă opțiuni binare, contracte financiare pentru diferență (CFD-uri) și alte produse speculative către clienții de retail pe o bază transfrontalieră în întreaga Uniune (4). În plus, începând din iulie 2015, ESMA coordonează un grup de lucru alcătuit din ESMA și ANC-urile a căror activitate urmărește monitorizarea ofertei de opțiuni binare și CFD-uri pe piața de retail de masă, precum și promovarea unor abordări uniforme de supraveghere în acest domeniu în întreaga Uniune. ESMA a promovat, de asemenea, convergența în materie de supraveghere în Uniune în ceea ce privește oferta de opțiuni binare pentru clienții de retail formulând un aviz (5), precum și o serie de întrebări și răspunsuri (Q&A) (6) în conformitate cu articolul 29 din Regulamentul (UE) nr. 1095/2010. În cele din urmă, ESMA a publicat avertismente (7) în care și-a subliniat preocupările cu privire la riscurile pe care le prezintă oferta necontrolată, printre altele, de opțiuni binare pentru clienții de retail.

(3) Cu toate că aceste măsuri au avut unele efecte pozitive (8), ESMA consideră că preocupările semnificative privind protecția investitorilor persistă.

(4) La 18 ianuarie 2018, ESMA a lansat o cerere de contribuții privind posibilele sale măsuri de intervenție asupra produsului în ceea ce privește comercializarea, distribuția sau vânzarea de opțiuni binare și CFD-uri către clienții de retail (denumită în continuare „cererea de contribuții”) (9). Cererea de contribuții s-a încheiat la 5 februarie 2018. ESMA a primit aproximativ 18 500 (10) de răspunsuri. Printre aceste răspunsuri, 82 au fost de la furnizori, organizații de comerț, burse și brokeri implicați în opțiunile binare și/sau CFD-uri, 10 au fost din partea reprezentanților consumatorilor, iar răspunsurile rămase au venit de la persoane fizice. O mare parte a răspunsurilor din partea persoanelor fizice au fost facilitate și canalizate prin intermediul furnizorilor de opțiuni binare și/sau CFD-uri. Cererea de contribuții a dezvăluit o preocupare generală din partea primei categorii de respondenți și, în special, a furnizorilor de produse, cu privire la faptul că măsura propusă ar avea un impact negativ asupra afacerii lor. De asemenea, o serie de persoane fizice s-au plâns de măsura propusă și și-au exprimat dorința de a continua tranzacționarea cu opțiuni binare.

(5) ESMA a luat în considerare în mod corespunzător aceste preocupări. Cu toate acestea, după ce au fost analizate în raport cu preocuparea semnificativă identificată în legătură cu protecția investitorilor, care a fost confirmată în continuare de răspunsurile primite de la aproape toți reprezentanții consumatorilor și de la o serie de persoane fizice care susțin în mod ferm măsurile propuse, ESMA consideră că este necesar să se impună o interdicție temporară asupra comercializării, distribuției sau vânzării de opțiuni binare pentru clienții de retail în conformitate cu articolul 40 din Regulamentul (UE) nr. 600/2014.

(6) O măsură impusă în temeiul articolului 40 din Regulamentul (UE) nr. 600/2014 trebuie revizuită la intervale corespunzătoare și cel puțin o dată la trei luni. În revizuirea acestei măsuri, ESMA va aborda practicile evazive care pot apărea. Dacă nu va fi reînnoită după trei luni, măsura va expira.

(7) Pentru evitarea oricărei ambiguități, termenii utilizați în prezenta decizie au același sens ca în Directiva 2014/65/UE a Parlamentului European și a Consiliului (11) și în Regulamentul (UE) nr. 600/2014, inclusiv definiția instrumentelor financiare derivate.

(8) Interdicția temporară a ESMA îndeplinește condițiile prevăzute la articolul 40 din Regulamentul (UE) nr. 600/2014, din motivele explicate mai jos.

2. DESCRIEREA PIEȚEI DE RETAIL A OPȚIUNILOR BINARE ȘI EXISTENȚA UNEI PREOCUPĂRI SEMNIFICATIVE ÎN LEGĂTURĂ CU PROTECȚIA INVESTITORILOR [ARTICOLUL 40 ALINEATUL (2) LITERA (a) DIN REGULAMENTUL (UE) NR. 600/2014]

(9) O opțiune binară este definită ca orice instrument financiar derivat decontat în numerar în care plata unei sume monetare fixe depinde de apariția unuia sau mai multor evenimente specificate în raport cu prețul, nivelul sau valoarea activului suport la data de scadență a instrumentului financiar derivat (12) sau înainte [de exemplu, activul suport a atins un preț specificat („prețul de exercitare”) la scadență].

(10) Opțiunile binare oferă posibilitatea unui investitor de a face un pariu cu privire la apariția unui eveniment specific în raport cu prețul, nivelul sau valoarea unuia sau a mai multor active suport (de exemplu, o acțiune, o monedă, o marfă sau un indice). Dacă evenimentul nu se produce, investitorul își pierde banii [și anume opțiunea se termină în afara banilor („out of the money”)]. Dacă evenimentul are loc, opțiunea se plătește sau contractul rămâne deschis cu posibilitatea de a primi o plată dacă apare un eveniment separat [opțiunea se termină în bani („in the money”)]. În acest sens, opțiunile binare pot fi considerate drept „propuneri da/nu”. Adesea, „propunerea da/nu” este dacă prețul activului suport la scadența opțiunii binare este mai mare sau mai mic decât un anumit preț (așa-numitul „preț de exercitare”). În unele cazuri, „prețul de exercitare” corespunde cu prețul de piață al activului suport la momentul intrării în opțiunea binară sau la un timp precizat în viitor. Cu toate acestea, furnizorii de opțiuni binare oferă o gamă de rezultate potențiale de piață cu privire la care investitorii pot să parieze (13).

(11) Este necesar să se clarifice faptul că toate opțiunile binare, deși sunt comercializate, distribuite sau vândute sub alte denumiri, intră în domeniul de aplicare a prezentei decizii. Se face trimitere, de exemplu, la opțiunile „totul sau nimic”, opțiunile „up-or-down”, opțiunile de tendință, opțiunile digitale și opțiunile „one-touch”.

(12) De asemenea, este necesar să se asigure că prezenta decizie include opțiuni binare care au mai multe condiții diferite determinate în prealabil care trebuie să fie îndeplinite (sau să nu fie îndeplinite) înainte de furnizarea plății. Unii respondenți la cererea de contribuții au indicat, de exemplu, cazul unei opțiuni binare care prevede plata (i) unei sume determinate în prealabil dacă activul suport întrunește o anumită condiție determinată în prealabil (de exemplu, valoarea activului suport crește la o anumită dată), precum și (ii) a unei sume suplimentare stabilite în prealabil (un „bonus”) dacă activul suport întrunește o altă condiție determinată în prealabil (de exemplu, valoarea activului suport crește peste un anumit procent). În acest caz și în cazuri similare, plata valorii celor două sume stabilite în prealabil prevăzute la punctele (i) și (ii) ar constitui plata unei sume fixe determinate în prealabil în sensul articolului 1 alineatul (2) litera (c) din prezenta decizie.

(13) Mai multe ANC-uri și-au exprimat preocuparea cu privire la opțiunile binare care nu îndeplinesc nevoile reale de investiții pentru clienții de retail (spre deosebire de alte tipuri de opțiuni, care pot servi un rol important în acoperirea riscurilor expunerii la anumite active) (14). În plus, mai multe ANC-uri și-au exprimat preocuparea cu privire la riscurile legate de caracteristicile inerente ale opțiunilor binare, precum și de conflictele de interese interioare și dificile legate de oferta acestor produse către clienții de retail. Aceste riscuri sunt adesea amplificate de tehnicile de comercializare agresive utilizate de furnizorii de opțiuni binare. Mai multe ANC-uri au indicat, de asemenea, că aceste produse atrag dependența de jocurile de noroc Un studiu al UK-FCA a demonstrat că unii investitori plasează multe pariuri în interval de câteva zile sau săptămâni, în pofida faptului că pierd bani pe bază cumulată. Studiul a constatat, de asemenea, o asemănare apropiată între structura plăților și orizontul de timp dintre opțiunile binare și produsele jocurilor de noroc (15). Aceste preocupări s-au concretizat în mai multe jurisdicții, marea majoritate a clienților de retail din respectivele jurisdicții pierzând de obicei bani, după cum reiese din prezenta decizie (16).

(14) Astfel cum s-a demonstrat în raportul IOSCO privind ancheta IOSCO cu privire la produsele de retail extrabursiere supuse unui efect de levier (17) (denumit în continuare „raportul IOSCO”), acest sector al pieței a făcut obiectul, de asemenea, unei analize de reglementare semnificativă în mai multe jurisdicții din afara UE din cauza complexității și a caracterului riscant, printre altele, al opțiunilor binare și a dimensiunii frecvent transfrontaliere a furnizorilor de produse care operează în mod preponderent pe interne (18). Potrivit raportului IOSCO, „rapoartele recente de cercetare de pe mai multe piețe naționale au arătat că o mare majoritate a investitorilor în [opțiuni binare și alte produse speculative] pierd bani foarte des” (19).

(15) Condiția menționată la articolul 40 alineatul (2) litera (a) din Regulamentul (UE) nr. 600/2014 este că trebuie să existe, printre altele, o preocupare semnificativă în legătură cu protecția investitorilor. Pentru a determina dacă există o preocupare semnificativă în legătură cu protecția investitorilor, ESMA a evaluat relevanța criteriilor și a factorilor enumerați la articolul 19 alineatul (2) din Regulamentul delegat (UE) 2017/567. După ce a luat în considerare criteriile și factorii relevanți, ESMA a concluzionat că există o preocupare semnificativă în legătură cu protecția investitorilor din următoarele motive.

2.1. Nivelul de complexitate și de transparență al opțiunilor binare

(16) Opțiunile binare sunt instrumente financiare complex (20). Complexitatea structurii de stabilire a prețurilor prezintă un risc de asimetrie semnificativă a informațiilor între furnizori și clienții de retail și, prin urmare, ridică probleme semnificative în legătură cu protecția investitorilor. În plus, există o serie de caracteristici inerente ale opțiunilor binare care fac înțelegerea acestora de către clienții de retail complexă și dificilă.

(17) Furnizorii de opțiuni binare stabilesc de obicei prețul pentru opțiunile binare pe baza probabilității implicite de piață sau modelată a unui eveniment specificat care apare înainte de aplicarea unui spread sau a oricărei alte forme de comision de tranzacție pentru fiecare opțiune astfel încât să rezulte un randament estimat negativ pentru client (21).

(18) Opțiunile binare cele mai frecvente oferă un randament relativ mare pentru un eveniment mai puțin probabil din punct de vedere statistic și invers (22).

(19) Această structură de stabilire a prețului opțiunilor binare prezintă o serie de provocări pentru clienții de retail. În special, structura de stabilire a prețurilor impune clienților de retail să evalueze cu precizie valoarea opțiunii în raport cu probabilitatea preconizată ca evenimentul de referință să se producă. Deși clienții de retail pot utiliza instrumente comune de cercetare și de stabilire a prețurilor, cum ar fi formula Black-Scholes, pentru a stabili prețul opțiunilor binare, clienții de retail se confruntă cu asimetrii semnificative de informații în raport cu furnizorii. Furnizorii au un acces mult mai mare la informații și sisteme pentru a stabili prețul și pentru a valoriza în mod corect aceste produse. În special, furnizorii de opțiuni binare au acces la date istorice privind prețurile - de exemplu, informații înregistrate privind prețurile de la un furnizor de date de schimb sau comerciale în raport cu activul suport - care în general nu sunt disponibile clienților de retail. De asemenea, furnizorii de opțiuni binare au mult mai multă experiență în ceea ce privește contractele de stabilire a prețurilor decât au clienții de retail și sunt mai predispuși să dezvolte metodologii sofisticate de stabilire a prețurilor. În plus, clienții de retail pot să nu aprecieze faptul că, dacă o tranzacție are un termen foarte scurt sau dacă o poziție este închisă aproape de scadență, factorii utilizați pentru opțiunile de preț, cum ar fi volatilitatea istorică, au un impact redus asupra valorii opțiunii. Acest lucru limitează capacitatea clienților de retail de a evalua în mod corespunzător opțiunea, chiar și atunci când utilizează instrumentele disponibile de stabilire a prețurilor. În plus, datorită aplicării spread-urilor și a altor comisioane de tranzacție, clienții de retail ar trebui să depășească în mod semnificativ randamentele preconizate ale investițiilor („să învingă sorții”) pentru a obține profit din tranzacționare. Prin urmare, în opinia ESMA, este dificil pentru clienții de retail să efectueze o evaluare în cunoștință de cauză a profilului risc-randament al produsului.

(20) Efectul combinat al structurii de stabilire a prețurilor și al aplicării comisioanelor de tranzacție asupra fiecărei tranzacții constă în faptul că o mare majoritate a conturilor clienților de retail pierd bani în agregat (chiar dacă pot obține profituri pe termen scurt), iar furnizorii, care de obicei sunt parteneri contractuali direcți la comerț, obțin profit de la clienți pe termen lung prin pierderile lor din tranzacționare și prin comisioane de tranzacție.

(21) Unii furnizori oferă stabilirea bidirecțională continuă a prețului și capacitatea clienților de a intra și de a părăsi schimbul comercial pe parcursul termenului unei opțiuni binare. Într-un astfel de caz, un client poate ieși din poziția sa înainte de scadența opțiunii binare, vânzând-o înapoi furnizorului sau renunțând la plata condiționată la scadență. În schimb, clientul primește o anumită plată de la furnizor, în conformitate cu prețul continuu oferit de furnizor, în funcție de diferența dintre prețul curent de piață și prețul fix de exercitare al activului suport și timpul de expirare.

(22) Stabilirea bidirecțională continuă a prețului este o caracteristică suplimentară care poate fi oferită de furnizorii de opțiuni binare. Această caracteristică oferă un nivel suplimentar de complexitate, ceea ce face dificil pentru clienții de retail să evalueze cu precizie aceste produse sau să obțină un randament pozitiv al investiției. Acest lucru este cauzat de faptul că respectivii clienți de retail ar trebui să monitorizeze în mod continuu prețurile și să estimeze rezultatul preconizat. În plus, ieșirea dintr-un schimb comercial și intrarea într-unul nou aduce un cost suplimentar pentru client, din cauza aplicării unui spread la prețul de ofertă sau prin comisioane de tranzacție (23).

(23) În plus, clienții de retail din UE investesc de obicei în opțiunile binare extrabursiere. Ca atare, stabilirea prețurilor, performanța și decontarea opțiunilor binare nu este standardizată. Acest lucru afectează capacitatea clienților de retail de a înțelege termenii produsului. Pe lângă diferențele dintre tipul de „propuneri da/nu” care formează baza unei opțiuni binare, structura complexă de stabilire a prețurilor (uneori inclusiv stabilirea bidirecțională a prețurilor) și existența unor oferte și mai complexe (cum ar fi opțiunile care îmbină un set de opțiuni binare), acest lucru sporește respectiva complexitate a acestor produse și subminează în continuare capacitatea clienților de retail de a înțelege că respectivele caracteristici specifice ale unui tip de opțiune binară nu apar în mod necesar în altul.

(24) În plus, furnizorii de opțiuni binare sunt în mod obișnuit partenerii contractuali ai tranzacțiilor clienților de retail, furnizorul determinând prețul la execuție și plata la scadență. În plus, furnizorii solicită de multe ori clienților să recunoască faptul că prețurile utilizate pentru a determina valoarea opțiunii binare pot diferi de prețul disponibil pe piața respectivă. Acest lucru înseamnă că nu este întotdeauna posibil ca respectivii clienți de retail să verifice acuratețea prețurilor primite de la furnizor. Acești factori fac extrem de complexă valorificarea în mod obiectiv de către clienții de retail a opțiunilor binare. Nivelul ridicat de complexitate și nivelul scăzut de transparență asociat opțiunii binare confirmă, prin urmare, că există o preocupare semnificativă în legătură cu protecția investitorilor.

(25) Ca răspuns la cererea de contribuții, o serie de întreprinderi și organizații comerciale au pus sub semnul întrebării faptul dacă ESMA ar trebui să facă diferența între opțiunile binare tranzacționate pe piețele extrabursiere și cele tranzacționate într-un loc de tranzacționare. Unele organizații comerciale au solicitat excluderea explicită a instrumentelor financiare derivate securitizate, a opțiunilor touch și a opțiunilor digitale, pe motiv că aceste produse au fost utilizate ca alternativă pentru un ordin de stopare a pierderii sau ar putea servi drept acoperire a riscurilor.

(26) ESMA a luat în considerare în mod corespunzător aceste răspunsuri. Cu toate acestea, trăsăturile și caracteristicile opțiunilor binare, care reprezintă sursa fundamentală a prejudiciului identificat pentru clienții de retail, rămân aceleași indiferent dacă aceste produse sunt sau nu tranzacționate într-un loc de tranzacționare sau sunt securitizate. Cu alte cuvinte, opțiunile binare într-un loc de tranzacționare ar prezenta în continuare un randament estimat negativ pentru investitori, oferind în același timp o structură a randamentului care nu este adecvată pentru acoperirea riscurilor sau pentru îndeplinirea altor funcții economice care ar putea constitui un beneficiu compensatoriu. În mod special, aceste proprietăți sunt valabile în orice moment înainte de scadența opțiunii. Prin urmare, existența unei piețe secundare în special nu modifică respectivele caracteristici fundamentale care provoacă prejudiciul clienților de retail.

2.2. Caracteristicile sau componentele specifice ale opțiunilor binare

(27) De obicei, opțiunile binare sunt investiții pe termen foarte scurt, în unele cazuri expirând la câteva minute de la intrarea în acestea, ceea ce le face extrem de speculative.

(28) Natura binară a rezultatelor opțiunilor binare înseamnă că acestea sunt utilizate în principal în scopuri speculative. Plata unei sume monetare fixe sau zero limitează valoarea opțiunilor binare ca instrument de acoperire a riscurilor, spre deosebire de opțiunile tradiționale, care permit clientului să își gestioneze riscul prin stabilirea unei „limite superioare” sau a unei „limite inferioare” pentru un anumit activ la care acesta pot avea o expunere directă. Acest lucru este exacerbat de termenul scurt tipic al opțiunilor binare.

(29) În plus, opțiunile binare sunt evaluate în funcție de probabilitatea producerii unui eveniment, citând randamente în mod similar cu pariurile tradiționale cu cote fixe (de exemplu, pariuri privind evenimente sportive sau rezultate ale alegerilor). Tranzacțiile sunt în mare parte pe termen foarte scurt, iar investitorii fie pot obține un randament foarte mare, fie își pot pierde întreaga investiție. Aceste caracteristici fundamentale se regăsesc, de asemenea, în produsele de jocuri de noroc, care sunt legate de comportamentul de dependență și de rezultatele slabe pentru consumatori.

(30) După cum am menționat mai sus, furnizorii de opțiuni binare acționează de obicei ca un partener contractual direct la schimbul comercial al clientului, preluând astfel schimbul comercial al clientului în propriul registru contabil. Acest model de afaceri plasează interesele furnizorului în conflict direct cu cele ale clienților săi, ceea ce crește riscul ca furnizorul să manipuleze prețul activului suport la scadența opțiunii binare sau să extindă termenul opțiunii binare cu secunde sau milisecunde, astfel încât să evite să plătească contractul pe opțiuni. Riscul de conflict de interese este deosebit de acut pentru opțiunile binare, întrucât structura de plată a acestor produse este determinată de faptul dacă activul suport a ajuns la prețul de exercitare stabilit la scadență. ANC-urile au identificat, de asemenea, practici prin care furnizorii de opțiuni binare aplică o marcă asimetrică sau incoerentă spread-urilor de bază ale activului suport, ceea ce conduce la opțiunea de a fi „în afara banilor” sau de a fi „în bani” la scadență. În plus, modelele de distribuție observate de ESMA în acest sector al pieței prezintă anumite conflicte de interese uneori inerente (24), iar presiunea de a menține o serie de noi clienți crește potențialul apariției conflictelor de interese.

(31) Având în vedere că opțiunile binare au în mod structurat randamente estimate negative, cu cât un investitor adoptă mai multe poziții, cu atât este mai mare probabilitatea ca acesta să piardă bani cumulativ (25).

(32) Riscul ridicat al tranzacționării speculative a opțiunilor binare, precum și al conflictului de interese dintre furnizorii de opțiuni binare și clienții acestora confirmă existența unei preocupări semnificative în legătură cu protecția investitorilor.

2.3. Amploarea potențialelor consecințe negative și a nivelului de discrepanță dintre randamentele pentru investitori și riscul de pierdere

(33) Numerele clienților în raport cu aceste produse sunt fluide din cauza duratei relativ scurte de viață a conturilor clienților de opțiuni binare și a naturii transfrontaliere a activităților. Pe baza datelor colectate de ESMA de la un număr de ANC-uri (26), ESMA estimează că numărul conturilor de tranzacționare ale clienților de retail ale furnizorilor de contracte pentru diferență și de opțiuni binare din SEE a crescut de la 1,5 milioane în 2015 (27) la aproximativ 2,2 milioane în 2017 (28).

(34) În special, următoarele informații furnizate de ANC-uri către ESMA confirmă faptul că sectorul pieței opțiunilor binare a crescut în întreaga Uniune: (i) Comisia pentru Valori Mobiliare și Schimb din Cipru (CY-CySEC), ANC-ul din Cipru, a estimat numărul total de clienți activi din Cipru în opțiuni binare, până la sfârșitul celui de-al doilea trimestru al anului 2017 ca fiind de 401 378, comparativ cu 140 205 în 2015 (29); (ii) Bundesanstalt für Finanzdienstleistungsaufsicht (DE-BaFin), ANC-ul din Germania, estimează că în Germania există până la 30 000 de clienți de opțiuni binare, piața totală din Germania crescând cu o rată anuală de 4-5 % (30); (iii) din datele eșantion cu privire la clienți furnizate de Autoritatea de conduită financiară (Financial Conduct Authority - UK-FCA), ANC-ul din Regatul Unit, se estimează că numărul de clienți care tranzacționează cu furnizori de opțiuni binare din Regatul Unit este de aproximativ 40 000; (iv) Commissione Nazionale per le Società e la Borsa (IT-CONSOB), ANC-ul din Italia, a constatat pe baza unui sondaj realizat în martie 2017 la cinci sucursale ale furnizorilor de opțiuni binare din UE că în 2016 exista o creștere de 2,4 % a numărului de clienți italieni de retail care tranzacționează opțiuni binare; (v) o serie de ANC-uri au raportat că opțiunile binare sunt comercializate pe scară largă și vândute în jurisdicțiile lor (31); (vi) aproape toate ANC-urile (32) au raportat că furnizorii de opțiuni binare care oferă „proceduri de pașaport” din alte state membre furnizează servicii în opțiuni binare în jurisdicțiile lor. Unele ANC-uri (33) au menționat, de asemenea, furnizorii de opțiuni binare care utilizează sucursale sau agenți delegați la „procedura de pașaport” pentru a găzdui jurisdicții; și (vii) ANC-urile au observat o creștere a numărului de cereri de autorizare pentru firmele de investiții care oferă produsele în cauză (34).

(35) Potrivit raportului IOSCO, printre cele mai frecvente plângeri din partea jurisdicțiilor în ceea ce privește furnizorii autorizați sunt cele legate de performanța produsului (pierderile investitorilor sunt suportate), clienții care nu înțeleg produsul sau serviciul furnizat (și riscurile acestuia), dificultăți în retragerea fondurilor, comercializarea agresivă/înșelătoare și manipularea prețurilor sau a schimbului comercial (35).

(36) Analiza ESMA privind randamentele estimate negative ale clienților (36) menționată anterior este coroborată, de asemenea, cu datele privind pierderile suferite de clienții de retail care au fost raportate ESMA de anumite ANC-uri: (i) CY-CySEC a efectuat o analiză a unui eșantion de conturi de clienți de opțiuni binare pentru 10 furnizori de opțiuni binare pentru perioada 1 ianuarie 2017-31 august 2017. Aceasta a constatat că, în medie, 87 % din conturile clienților au înregistrat o pierdere în această perioadă. În medie, pierderea pentru fiecare cont a fost de aproximativ 480 EUR; (ii) Komisja Nadzoru Finansowego (PL-KNF), ANC-ul din Polonia, pe baza datelor de la o firmă de investiții poloneză, a constatat că 86,3 % dintre clienți au pierdut bani în 2016 și 86,4 % au pierdut bani în 2017; (iii) IT-CONSOB a constatat pe baza unui sondaj efectuat în martie 2017 la cinci sucursale ale unor firme de investiții din UE active în opțiuni binare că respectivii clienți italieni de retail care investesc în opțiuni binare au înregistrat pierderi relevante în 2016 de până la 74 %, cu o pierdere medie de aproximativ 590 EUR; și (iv) UK-FCA a constatat dintr-o analiză a datelor firmelor cu privire la performanța contului clienților în 2016 că între 81 % și 85 % din conturile clienților au pierdut bani și că, în medie, clienții au înregistrat o pierdere între 400 și 1 200 GBP. Cifrele raportate indică faptul că respectivii clienți au obținut un profit din tranzacționare, dar au înregistrat o pierdere atunci când se ia în considerare impactul comisioanelor de tranzacție. Acest lucru indică faptul că este posibil ca respectivii clienți să nu înțeleagă impactul comisioanelor de tranzacție asupra performanței contului lor.

2.4. Tipul clienților implicați

(37) Opțiunile binare sunt comercializate pe scară largă, distribuite sau vândute pe piața de retail de masă. Cu toate acestea, complexitatea opțiunilor binare, astfel cum este descrisă în prezenta decizie, îngreunează înțelegerea corectă de către majoritatea clienților de retail (spre deosebire de profesioniști) și evaluarea riscului real pe care aceștia îl asumă atunci când se ocupă de aceste produse. Dovada pierderilor observate de ESMA în conturile clienților de retail în prezenta decizie demonstrează că opțiunile binare nu sunt potrivite clienților de retail.

2.5. Activitățile de comercializare și distribuție în legătură cu opțiunile binare

(38) În ciuda faptului că opțiunile binare sunt produse complexe, acestea sunt oferite clienților de retail cel mai frecvent prin intermediul platformelor electronice de tranzacționare, fără furnizarea de consiliere pentru investiții sau administrarea portofoliului. În astfel de cazuri, este necesară o evaluare a adecvării, în conformitate cu articolul 25 alineatul (3) din Directiva 2014/65/UE (37). Această evaluare nu împiedică însă furnizorii de opțiuni binare sau clienții sau clienții potențiali să procedeze la o tranzacție, sub rezerva unui avertisment simplu către client. Acest lucru se poate întâmpla dacă clientul nu a oferit furnizorilor nicio informație sau a oferit informații insuficiente cu privire la cunoștințele și experiența sa în domeniul investițiilor relevante pentru tipul specific de produs, precum și dacă furnizorul a ajuns la concluzia că produsul nu este adecvat pentru client. Acest lucru permite clienților de retail să acceseze produse, cum ar fi opțiuni binare, care, prin caracteristicile lor, nu ar trebui să fie distribuite acestora (38).

(39) De asemenea, în lumina întrebărilor și răspunsurilor (Q&A) ESMA (39), ANC-urile au observat practici de comercializare agresive, precum și comunicări de comercializare înșelătoare în acest sector al pieței (40). Acestea includ, de exemplu, utilizarea acordurilor de sponsorizare sau a afilierilor cu echipe sportive mari care dau impresia înșelătoare că produsele complexe și speculative, cum ar fi opțiunile binare, sunt potrivite pentru piața de retail de masă prin promovarea conștientizării generale cu privire la numele mărcii.

(40) În plus, unele ANC-uri au evidențiat nu numai utilizarea regulată a materialelor de comercializare înșelătoare, ci și caracterul amplu și intensiv al activităților de comercializare desfășurate: (i) Autorité des Marchés Financiers (FR-AMF), ANC-ul din Franța, a declarat că pentru anul 2016 numărul de anunțuri publicitare noi (TV, radio, internet) pentru tranzacții speculative (opțiuni binare, CFD-uri, valută) a reprezentat 36 % domeniul financiar și 45 % din toate anunțurile publicitare noi pentru instrumente financiare (41); (ii) DE-BaFin a observat că firmele de investiții cu sediul într-o altă jurisdicție a Uniunii Europene, deși sunt de dimensiuni reduse, pot utiliza simultan până la 200 de brokeri noi (42) și (iii) unele ANC-uri au constatat că distribuția opțiunilor binare poate apărea prin jocurile electronice sau jocurile de tip „slot machine” (43).

(41) Aceste evoluții prezintă o preocupare deosebită din cauza creșterii numărului de clienți de retail care participă la acest sector al pieței.

(42) De asemenea, în acest context, unele ANC-uri au exprimat, de asemenea, preocuparea cu privire la natura „frauduloasă” a modelelor de afaceri (44). Deoarece durata medie de viață a unui cont de client poate fi scurtă, acest lucru poate pune o anumită presiune asupra furnizorilor pentru a menține un flux constant de clienți noi, ceea ce ar putea stimula furnizorii să adopte tehnici de comercializare agresive și tehnici de vânzare care nu sunt în interesul clienților de retail.

(43) O caracteristică comună tehnicilor de comercializare și de vânzare adoptate de industria opțiunilor binare este oferirea de beneficii comerciale (monetare și nemonetare), cum ar fi bonusuri pentru a atrage și a încuraja clienții de retail să investească în opțiuni binare, oferirea de cadouri de exemplu, vacanțe, mașini, bunuri electronice), tutoriale de tranzacționare sau costuri reduse (de exemplu, spread sau comisioane) (45).

(44) Bonusurile și alte beneficiile comerciale pot constitui o distragere de la natura cu risc ridicat a produsului. De obicei, acestea sunt orientate către atragerea clienților de retail și stimularea tranzacționării. Clienții de retail pot lua în considerare aceste promoții ca o caracteristică centrală a produsului până la punctul în care nu pot evalua în mod corespunzător nivelul riscurilor asociate produsului.

(45) Practica sistemelor bonus este inspirată de industria de pariuri online. Unii furnizori care comercializează produsele relevante oferă „bonusuri de bun venit” (pentru orice deschidere de cont), precum și bonusuri bazate pe sumele investite (bonusuri de volum), de exemplu, sau ca sume suplimentare de „bani virtuali” în anumite condiții.

(46) Activitatea de supraveghere efectuată de mai multe ANC-uri a descoperit că termenii și condițiile ofertelor promoționale sunt adesea înșelătoare și faptul că mulți clienți au raportat dificultăți în retragerea fondurilor atunci când încearcă să utilizeze astfel de bonusuri sau nu sunt conștienți de faptul că accesul la oferta sau fondurile bonus depinde de un volum specificat de tranzacții. Având în vedere caracteristica randamentelor estimate negative asociată tranzacționării opțiunilor binare, acest lucru înseamnă adesea că respectivii clienți pierd mai mulți bani din tranzacționarea mai frecvent decât ar pierde în mod normal fără a primi o ofertă bonus.

(47) În mod special (46): (i) FR-AMF a subliniat că una dintre principalele probleme legate de bonusuri este faptul că, de obicei, clientul trebuie să investească de 20 sau de 30 de ori suma bonusului pentru a avea dreptul de a retrage banii; (ii) Autoritatea pentru Servicii Financiare și Piețe („BE-FSMA”), ANC-ul din Belgia, a anunțat că a primit multe plângeri din partea investitorilor care nu pot recupera banii din cauza condițiilor aplicabile bonusurilor; (iii) PL-KNF a raportat că furnizorii oferă cadouri cum ar fi tablete sau telefoane pentru a atrage clienți noi și că furnizorii pretind că respectivele cadouri sporesc respectiva capacitate a clientului de a contacta firma de investiții; și (iv) DE-BaFin a declarat că, în majoritatea cazurilor care implică bonusuri înregistrate până în prezent, bonusurile sunt oferite de furnizorii de opțiuni binare care acționează la nivel transfrontalier pentru a convinge clienții lipsiți de experiență să speculeze în ceea ce privește produsele relevante pe care nu le înțeleg pe deplin.

(48) În plus, ANC-urile și-au exprimat preocuparea în ceea ce privește respectarea de către furnizorii de opțiuni binare a obligațiilor lor de a oferi clienților informații corecte, clare și care nu induc în eroare sau de a acționa în interesul clienților (47). De asemenea, ANC-urile sunt îngrijorate de calitatea informațiilor furnizate clienților de retail (de exemplu, pe site-urile furnizorilor) despre modul în care funcționează opțiunile binare și, în special, despre informațiile prezentate cu privire la riscurile implicate (48). Câteva exemple care nu respectă obligația ca informațiile să fie corecte, clare și să nu inducă în eroare și care utilizează tehnici care atrag atenția clienților, dar care nu reflectă în mod neapărat adecvarea sau calitatea generală a instrumentului sau a practicii financiare se referă la: (i) conținutul site-ului sau informațiile prezentate într-o limbă care nu este limba națională a statului membru în care vor fi furnizate serviciile sau sunt prezentate în limba oficială, dar pe baza traducerilor de calitate insuficientă, astfel încât acestea pot împiedica înțelegerea informațiilor prezentate; și (ii) prezentarea de informații care subliniază posibilele beneficii asociate investiției în opțiuni binare, fără a oferi, de asemenea, o indicație corectă și proeminentă a riscurilor relevante, sugerând faptul că aceste produse speculative sunt potrivite sau adecvate pentru toți investitorii sau că realizarea unui randament este o sarcină simplă. De exemplu: „Tranzacționarea opțiunilor binare este la fel de ușoară ca 1-2-3”; „Tranzacționarea nu a fost niciodată mai ușoară”, „Începeți cariera dumneavoastră ca trader chiar acum”, „Câștigați până la 85 % randament la fiecare 60 de secunde”, „Randament de 95 % în câteva minute” și „Ce puteți face în 60 de secunde? Tranzacționați opțiuni binare și dublați-vă banii” (49).

(49) Practicile de comercializare și de distribuție asociate opțiunilor binare descrise mai sus confirmă existența unei preocupări semnificative în legătură cu protecția investitorilor.

2.6. Nivelul la care instrumentul financiar poate amenința încrederea investitorilor în sistemul financiar

(50) Combinația dintre nivelul de complexitate și lipsa de transparență a opțiunilor binare, randamentul estimat negativ al produsului pentru investitori, lipsa unor obiective de investiții rezonabile; natura înșelătoare și agresivă a multor activități de comercializare și distribuție, conflictele de interese pentru furnizori, precum și amploarea potențialelor consecințe dăunătoare, toate contribuie la pierderea încrederii clienților în sistemul financiar.

(51) Având în vedere probabilitatea foarte mare ca respectivii clienți să sufere pierderi, astfel cum reiese din prezenta decizie, investitorii care nu au avut altă experiență de a investi în instrumente financiare și care au fost atrași de comercializarea agresivă realizată de furnizorii de opțiuni binare pot ajunge la concluzia că aceste produse sunt reprezentative pentru toate instrumentele financiare. Această preocupare este și mai semnificativă având în vedere numărul mare de clienți de retail ai furnizorilor de opțiuni binare și numărul plângerilor cu privire la aceste produse.

3. CERINȚELE DE REGLEMENTARE APLICABILE EXISTENTE ÎN TEMEIUL DREPTULUI UNIUNII NU ABORDEAZĂ PREOCUPAREA SEMNIFICATIVĂ IDENTIFICATĂ ÎN LEGĂTURĂ CU PROTECȚIA INVESTITORILOR [ARTICOLUL 40 ALINEATUL (2) LITERA (b) DIN REGULAMENTUL (UE) NR. 600/2014]

(52) În conformitate cu articolul 40 alineatul (2) litera (b) din Regulamentul (UE) nr. 600/2014, ESMA a examinat dacă cerințele de reglementare existente în Uniune aplicabile instrumentului sau activității financiare în cauză nu contracarează amenințarea. Cerințele de reglementare existente aplicabile sunt stabilite în Directiva 2014/65/UE, în Regulamentul (UE) nr. 600/2014 și în Regulamentul (UE) nr. 1286/2014 al Parlamentului European și al Consiliului (50). În special, acestea includ: (i) cerința de a furniza clienților informații adecvate în conformitate cu articolul 24 alineatele (3) și (4) din Directiva 2014/65/UE (51); (ii) cerința privind caracterul adecvat prevăzută la articolul 25 alineatele (2) și (3) din Directiva 2014/65/UE (52); (iii) cerințele privind buna executare prevăzute la articolul 27 din Directiva 2014/65/UE (53) (iv) cerințele privind guvernanța produsului de la articolul 16 alineatul (3) și articolul 24 alineatul (2) din Directiva 2014/65/UE; și (v) cerințele de publicare prevăzute la articolele 5-14 din Regulamentul (UE) nr. 1286/2014.

(53) Unii furnizori, brokeri și organizații comerciale au menționat în mod explicit în răspunsurile lor la cererea de contribuții că ESMA trebuie să ia în considerare efectele noii legislații înainte de aplicarea unor măsuri de intervenție asupra produselor, în special recenta introducere a MiFID II (în special normele de guvernanță a produselor) și PRIIP.

(54) Trebuie remarcat faptul că domeniul de aplicare și conținutul mai multor cerințe de reglementare aplicabile în temeiul Directivei 2014/65/UE și al Regulamentului (UE) nr. 600/2014 sunt similare cu cele existente în temeiul Directivei 2004/39/CE (54). Deși adoptarea Directivei 2014/65/UE și a Regulamentului (UE) nr. 600/2014 a vizat îmbunătățirea mai multor aspecte semnificative ale serviciilor și ale activităților de investiții pentru consolidarea protecției investitorilor (inclusiv prin competențe în ceea ce privește intervenția asupra produselor), îmbunătățirea anumitor dispoziții relevante nu abordează preocupările specifice descrise în prezenta decizie. Prin urmare, din perspectiva riscurilor și a prejudiciului investitorului abordate în prezenta decizie, mai multe dispoziții au rămas neschimbate în mod substanțial.

(55) Cerințele privind furnizarea de informații adecvate clienților au fost detaliate în continuare în Directiva 2014/65/UE, cu o îmbunătățire semnificativă în ceea ce privește publicarea costurilor și a cheltuielilor, firmele de investiții fiind obligate să furnizeze clienților informații agregate cu privire la toate costurile și cheltuielile aferente serviciilor de investiții și instrumentelor financiare. Cu toate acestea, normele privind publicarea singure – inclusiv informații îmbunătățite cu privire la costuri - sunt în mod clar insuficiente pentru a aborda riscurile complexe generate de comercializarea, distribuția sau vânzarea opțiunilor binare către clienții de retail.

(56) În special, articolul 24 alineatul (3) din Directiva 2014/65/UE impune întreprinderilor de investiții, printre altele, să se asigure că toate informațiile, inclusiv informațiile publicitare, adresate clienților sau clienților potențiali sunt corecte, clare și neînșelătoare. Articolul 24 alineatul (4) din Directiva 2014/65/UE impune în continuare firmelor de investiții să furnizeze clienților sau clienților potențiali în timp util informații adecvate privind firma de investiții și serviciile sale, instrumentele financiare și strategiile propuse, locurile de executare, precum și toate costurile și cheltuielile aferente, inclusiv orientări și avertizări adecvate privind riscurile inerente investiției în aceste instrumente și să arate dacă instrumentul financiar este destinat clienților de retail sau clienților profesionali. Pe baza descrierii preocupărilor în legătură cu protecția investitorilor în ceea ce privește opțiunile binare (în special complexitatea acestora, riscul și randamentul estimat negativ), este clar că un astfel de prejudiciu al investitorilor nu poate fi controlat integral și în mod corespunzător prin simpla aplicare a acestor norme. Acest tip de comunicare a informațiilor nu atrage în mod suficient atenția clienților asupra consecințelor concrete (randament estimat negativ) ale investițiilor în aceste produse și nu abordează preocupările inerente caracteristicilor produsului.

(57) ESMA a luat în considerare, de asemenea, relevanța normelor de comunicare a informațiilor în temeiul Regulamentului (UE) nr. 1286/2014. Regulamentul (UE) nr. 1286/2014 stabilește norme uniforme privind formatul și conținutul documentului cu informații esențiale care este elaborat de creatorii de produse de investiții individuale structurate și bazate pe asigurări („PRIIP”) investitorilor individuali pentru a oferi acestora posibilitatea de a înțelege și de a compara caracteristicile esențiale și riscurile PRIIP. În special, articolul 5 din Regulamentul (UE) nr. 1286/2014, astfel cu a fost pus în aplicare în continuare în Regulamentul delegat (UE) 2017/653 al Comisiei (55), stabilește, printre altele, o metodologie pentru prezentarea indicatorului de risc sintetic și a explicațiilor însoțitoare, inclusiv posibilitatea ca investitorul să piardă întregul capital investit sau să își asume riscul unor angajamente financiare suplimentare. Cu toate acestea, acest tip de comunicare a informațiilor nu atrage atenția clienților de retail în mod suficient asupra consecințelor investiției în opțiuni binare în special. De exemplu, raportul de performanță se referă numai la produsul opțional binar individual și nu oferă clientului procentajul global al conturilor clienților de retail care pierd bani.

(58) În termeni mai generali, o soluție de reglementare bazată pe comunicarea informațiilor nu este adecvată pentru aceste produse, care în sine sunt inadecvate pentru clienții de retail.

(59) Cerințele privind caracterul adecvat au fost consolidate, de asemenea, în Directiva 2014/65/UE prin solicitarea furnizării unui raport de adecvare clientului și perfecționarea evaluării caracterului adecvat. În special, articolul 25 alineatul (2) din Directiva 2014/65/UE impune furnizorilor de opțiuni binare să obțină informațiile necesare privind cunoștințele și experiența clientului sau ale potențialului client în materie de investiții, printre altele, în raport cu tipul specific de produs, situația financiară a clientului sau a clientului potențial, inclusiv capacitatea sa de a suporta pierderi, toleranța sa la risc și obiectivele sale de investiții, pentru a permite furnizorului de opțiuni binare să îi poată recomanda clientului sau clientului potențial instrumentele financiare care îi sunt potrivite și, în special, care corespund toleranței sale la risc și capacității sale de a suporta pierderi. Cu toate acestea, cerințele privind caracterul adecvat sunt valabile doar pentru furnizarea de consultanță de investiții și administrarea portofoliului și, prin urmare, de obicei, acestea nu sunt relevante în ceea ce privește comercializarea, distribuția sau vânzarea opțiunilor binare, care se desfășoară în cea mai mare parte pe platforme electronice, fără furnizarea de consultanță de investiții sau gestionarea portofoliului.

(60) În plus, obiectivele evaluării caracterului adecvat (luarea în considerare a produselor în raport cu respectivele cunoștințe și experiența clienților, situația financiară și obiectivele de investiții) au rămas neschimbate la nivel substanțial în comparație cu regimul din Directiva 2004/39/CE și, după cum reiese din prezenta decizie, nu au fost suficiente pentru a evita prejudiciul identificat al investitorilor.

(61) În mod similar, cerințele privind caracterul adecvat au fost consolidate în temeiul Directivei 2014/65/UE, în special prin restrângerea listei de produse care nu sunt complexe și, prin urmare, prin restricționarea domeniului de aplicare a produselor pentru serviciile exclusiv de executare. Articolul 25 alineatul (3) din Directiva 2014/65/UE impune furnizorilor de opțiuni binare să solicite clientului sau clientului potențial furnizarea de informații privind cunoștințele și experiența sa în materie de investiții în raport, printre altele, cu tipul specific de produs propus sau solicitat, pentru ca furnizorul să fie în măsură să stabilească dacă produsul avut în vedere îi este potrivit clientului sau clientului potențial. Dacă furnizorul consideră că produsul este necorespunzător pentru clientul sau clientul potențial, furnizorii îl avertizează. Opțiunile binare se califică drept produse financiare complexe și, prin urmare, fac obiectul analizei privind caracterul adecvat în conformitate cu articolul 25 alineatul (3) din Directiva 2014/65/UE.

(62) Cu toate acestea, acesta era deja cazul în temeiul Directivei 2004/39/CE, care prevedea în mod substanțial aceeași analiză privind caracterul adecvat precum cea prevăzută în Directiva 2014/65/UE. După cum reiese din prezenta decizie și din experiența de supraveghere a ANC (56), analiza privind caracterul adecvat nu a fost suficientă pentru a aborda preocupările în legătură cu protecția investitorilor descrise în prezenta decizie.

(63) Prin urmare, este puțin probabil ca testele privind caracterul adecvat în temeiul cerințelor de reglementare existente să împiedice clienții de retail să tranzacționeze opțiuni binare într-un mod care să garanteze că se abordează o preocupare importantă în legătură cu protecția investitorilor.

(64) În ceea ce privește buna executare, majoritatea normelor privind buna executare în sine au existat deja în temeiul Directivei 2004/39/CE. Cu toate acestea, aceste norme au fost consolidate în temeiul Directivei 2014/65/UE. În special, articolul 27 din Directiva 2014/65/UE prevede faptul că firmele de investiții trebuie să ia „măsuri suficiente” (și nu „toți pașii rezonabili”) pentru a obține cel mai bun rezultat posibil pentru clienții lor atunci când execută ordine. În plus, trebuie să se publice informații suplimentare de către participanții la piață și, în special, firmele de investiții trebuie să raporteze primele cinci locuri unde au executat ordinele clienților și rezultatele obținute în momentul executării acestor ordine.

(65) ESMA a examinat dacă normele revizuite privind buna executare ar putea să abordeze cel puțin unele dintre preocupările identificate în legătură cu respectiva comercializare, distribuție sau vânzare de opțiuni binare către clienții de retail. O mai mare transparență în ceea ce privește executarea ordinelor sprijină clienții să înțeleagă mai bine și să evalueze calitatea practicilor de executare ale firmei și, astfel, să evalueze mai bine calitatea serviciului general oferit acestora. În plus, informațiile îmbunătățite cu privire la modul în care firmele execută ordinele clienților sprijină clienții atunci când monitorizează faptul dacă firma ia măsuri suficiente pentru a obține cele mai bune rezultate posibile pentru client. Cerințele în ceea ce privește buna executare consolidează, de asemenea, standardul de bună executare în raport cu produsele extrabursiere, cerând firmelor să verifice corectitudinea prețului propus clientului atunci când execută ordine sau iau decizii referitoare la tranzacționarea produselor extrabursiere, inclusiv a produselor personalizate. Cerințele din Directiva 2014/65/UE presupun colectarea de date de piață, care sunt utilizate pentru estimarea prețului respectivelor produse și, dacă este posibil, prin compararea acestuia cu produse similare sau comparabile. Cu toate acestea, normele privind buna executare nu abordează riscurile legate de caracteristicile produsului, altele decât executarea, și de comercializarea, distribuția sau vânzarea la scară largă a acestor produse clienților de retail.

(66) În ceea ce privește aceste cerințe de reglementare în esență similare, ESMA a luat în considerare în mod repetat riscurile descrise mai sus în avertismentele pentru investitori (57), în întrebări și răspunsuri (Q&A) (58) și în avizul său privind „Practicile MiFID pentru firmele care vând produse complexe” (59). ESMA a efectuat, de asemenea, o convergență în materie de supraveghere, printre altele, prin intermediul Grupului mixt. În ciuda utilizării pe scară largă de către ESMA a instrumentelor sale neobligatorii pentru a asigura o aplicare consecventă și eficientă a cerințelor de reglementare aplicabile existente, preocupările privind protecția investitorilor persistă. Acest lucru evidențiază faptul că, din motivele prezentate în prezenta secțiune, aceste cerințe nu abordează preocuparea identificată.

(67) Într-adevăr, ESMA a luat în considerare impactul potențial al normelor de guvernanță a produselor prevăzute la articolul 16 alineatul (3) și la articolul 24 alineatul (2) din Directiva 2014/65/UE. Aceste norme impun ca furnizorii care produc instrumente financiare (prin urmare, inclusiv opțiuni binare) pentru vânzarea către clienți să garanteze că respectivele produse sunt create pentru a răspunde nevoilor unei piețe-țintă de clienți finali identificate în cadrul categoriei pertinente de clienți; că strategia de distribuție a produselor este compatibilă cu piața-țintă identificată; și că furnizorii adoptă măsuri rezonabile pentru a garanta că instrumentele financiare sunt distribuite pe piața-țintă identificată și revizuiesc periodic identificarea pieței-țintă, precum și performanța produsului. Furnizorii de opțiuni binare înțeleg instrumentele financiare pe care le oferă sau le recomandă, evaluează compatibilitatea instrumentului cu nevoile clientului căruia îi furnizează servicii de investiții, luând în considerare, de asemenea, piața-țintă identificată a clienților finali și se asigură că instrumentele financiare sunt oferite sau recomandate numai atunci când este în interesul clientului În plus, furnizorii de opțiuni binare care ar distribui un instrument financiar care nu este produs de către aceștia instituie mecanisme adecvate pentru a obține și a înțelege informațiile pertinente privind procesul de aprobare a produsului, inclusiv piața-țintă identificată și caracteristicile produsului pe care aceștia îl oferă sau îl recomandă. Furnizorii de opțiuni binare care distribuie instrumente financiare produse de furnizori care nu fac obiectul cerințelor privind guvernanța produsului stabilite în Directiva 2014/65/UE sau de furnizori din țările terțe dispun, de asemenea, de mecanisme adecvate pentru a obține informații suficiente cu privire la instrumentele financiare.

(68) ESMA ia act de faptul că cerințele privind guvernanța produselor sunt introduse pentru prima dată în dreptul Uniunii în temeiul Directivei 2014/65 / UE. La 2 iunie 2017, ESMA a publicat „Orientările privind cerințele de guvernanță a produsului conform MiFID II” (60), în care sunt furnizate orientări pentru evaluarea pieței-țintă producătorilor și dezvoltatorilor.

(69) Scopul cerințelor privind guvernanța produselor este de a restrânge tipul de clienți (și anume piața-țintă) pentru care instrumentele financiare ar fi adecvate și, prin urmare, cărora acestea ar trebui să fie distribuite. Având în vedere caracteristicile opțiunilor binare (nivel ridicat de pierderi, randament estimat negativ, termen scurt al contractelor, complexitatea structurilor de stabilire a prețurilor și, în general, lipsa obiectivelor rezonabile de investiții), ANC-urile și ESMA consideră că nu s-ar putea stabili o piață-țintă de vânzare de retail pozitivă. După punerea în aplicare a Directivei 2014/65/UE și a cerințelor privind guvernanța produselor, mai multe firme comercializează în continuare opțiuni binare pe piața de masă.

(70) În ciuda existenței acestor cerințe de reglementare, dovezile arată că respectivii clienți de retail continuă și vor continua să piardă bani în opțiunile binare. Prin urmare, această măsură este necesară pentru a aborda amenințarea.

4. AUTORITĂȚILE COMPETENTE NU AU LUAT MĂSURI PENTRU CONTRACARAREA AMENINȚĂRII SAU ACȚIUNILE ÎNTREPRINSE NU CONTRACAREAZĂ ÎN MOD CORESPUNZĂTOR AMENINȚAREA [ARTICOLUL 40 ALINEATUL (2) LITERA (c) DIN REGULAMENTUL (UE) NR. 600/2014]

(71) Una dintre condițiile pentru ca ESMA să adopte restricția din prezenta decizie este ca o autoritate competentă sau autorități competente să nu fi luat măsuri pentru a contracara amenințarea sau ca acțiunile întreprinse să nu contracareze în mod adecvat această amenințare.

(72) Preocupările în legătură cu protecția investitorilor descrise în prezenta decizie au determinat unele ANC-uri să consulte sau să întreprindă acțiuni naționale menite să restricționeze comercializarea, distribuția sau vânzarea de opțiuni binare clienților de retail: (i) începând din august 2016, Autoritatea pentru Servicii Financiare și Piețe („BE-FSMA”), ANC-ul din Belgia, a pus în aplicare o interdicție privind comercializarea anumitor contracte derivate extrabursiere (inclusiv opțiuni binare) către clienți de retail. În plus, FSMA a interzis o serie de tehnici de distribuție agresive sau necorespunzătoare, cum ar fi oferte telefonice nesolicitate prin centre externe de intermediere telefonică, forme necorespunzătoare de remunerare și cadouri sau bonusuri fictive (61); (ii) din decembrie 2016, în Franța, legislația prevede interzicerea comunicărilor de comercializare ale furnizorilor de servicii de investiții către persoane fizice privind, printre altele, contractele binare (62); (iii) în Spania, din martie 2017, Comisión Nacional del Mercado de Valores (ES-CNMV), ANC-ul din Spania, a cerut entităților care comercializează, în rândul clienților de retail stabiliți în Spania, CFD-uri sau produse de valută, cu un efect de levier de peste zece ori sau opțiuni binare să informeze în mod expres acești clienți că ES-CNMV consideră că, din cauza complexității și a nivelului de risc al acestor produse, achiziția lor nu este adecvată clienților de retail. De asemenea, acestor entități li s-a solicitat să se asigure că respectivii clienții sunt informați cu privire la costul pe care ar trebui să și-l asume în cazul în care au decis să își închidă poziția la achiziționarea acestor produse și, în cazul CFD-urilor și al produselor de valută, sunt avertizați că, din cauza efectului de levier, pierderile ar putea fi mai mari decât suma plătită inițial pentru achiziționarea produsului relevant. În plus, aceștia trebuie să obțină de la client o declarație verbală scrisă sau înregistrată care să le permită să dovedească faptul că respectivul client este conștient că produsul pe care îl achiziționează este deosebit de complex și că ES-CNMV consideră că nu este adecvat pentru un client de retail. În plus, materialul publicitar utilizat de entitățile care fac obiectul acțiunii CNMV de promovare a acestor produse trebuie să conțină întotdeauna un avertisment cu privire la dificultatea de înțelegere a produselor și faptul că ES-CNMV consideră că aceste produse nu sunt adecvate pentru clienții de retail din cauza complexității și a nivelul de risc pe care îl prezintă. ES-CNMV a solicitat, de asemenea, CY-CySEC și UK-FCA să informeze furnizorii de opțiuni binare în legătură cu aceste cerințe, încurajând furnizorii care oferă servicii în Spania să afișeze același avertisment (63); (iv) în Italia, în februarie 2017, IT-CONSOB a emis o comunicare specifică pentru a avertiza clienții italieni de retail cu privire la riscurile asociate opțiunilor binare; (v) în februarie 2018, Comissão do Mercado de Valores Mobiliários („PT-CMVM”) ANC-ul din Portugalia, a emis o scrisoare circulară prin care afirma că firmele de investiții trebuie să se abțină de la furnizarea de servicii de tranzacționare aferente instrumentelor financiare derivate legate de criptomonede dacă nu sunt în măsură să asigure respectarea tuturor obligațiilor de informare față de clienți cu privire la caracteristicile produselor; (vi) la 10 mai 2017, Ελληνική Επιτροπή Κεφαλαιαγοράς („EL-HCMC”), ANC-ul din Grecia, a emis o scrisoare circulară privind furnizarea de servicii de investiții în instrumente financiare derivate tranzacționate pe piața la ghișeu (inclusiv valută, CFD-uri și opțiuni binare) prin intermediul platformelor electronice de tranzacționare (64). (vii) în Republica Cehă, Banca Națională Centrală (CZ-CNB), ANC-ul din Cehia, a emis o declarație în octombrie 2015 pentru a avertiza investitorii de retail în legătură cu riscurile asociate opțiunilor binare; (viii) în Țările de Jos, în februarie 2017, Autoriteit Financiele Markten (NL-AFM), ANC-ul din Țările de Jos, a lansat un document de consultare care propune ca anumite produse, inclusiv opțiunile binare, să facă obiectul unei interdicții de publicitate; (ix) în Cipru, în februarie 2017, CY-CySEC a emis un document de consultare care propune interzicerea distribuției și a comercializării opțiunilor binare în forma lor actuală, astfel încât produsul final să preia caracteristicile unui produs derivat bursier (65); (x) în decembrie 2016, UK-FCA, anticipând faptul că opțiunile binare vor intra în domeniul de aplicare a regulamentului lor de la 3 ianuarie 2018, au oferit consultații cu privire la considerentele timpurii ale politicii pentru potențialele reguli de conduită îmbunătățite pentru opțiunile binare, inclusiv posibila utilizare a atribuțiilor în ceea ce privește intervenția asupra produselor pentru a modifica caracteristicile specifice ale produsului ale opțiunilor binare sau pentru a pune restricții pe vânzarea și comercializarea acestor produse către investitorii de retail. De asemenea, UK FCA a emis un avertisment pentru consumatori privind riscurile investițiilor în opțiuni binare la 14 noiembrie 2017 (66); și (xi) în decembrie 2016, AT-FMA, ANC-ul din Austria, a emis un avertisment cu privire la riscurile asociate CFD-urilor, cursului valutar la fața locului și opțiunilor binare.

(73) În plus față de acestea, Finanstilsynet („NO-Finanstilsynet”), ANC-ul din Norvegia, a publicat la 26 februarie 2018 un document de consultare în care propune, printre altele, o interzicere a comercializării, a distribuției sau a vânzării de opțiuni binare pentru clienții de retail, astfel cum a fost propus de ESMA în cererea de contribuții. Perioada de consultare este 26 februarie 2018-26 martie 2018 (67).

(74) Aceste măsuri naționale pot aborda anumite preocupări în mod izolat, dar nu sunt suficiente pentru a aborda preocuparea semnificativă în legătură cu protecția investitorilor descrisă în prezenta decizie la un nivel transfrontalier. După cum reiese din prezenta decizie, opțiunile binare sunt comercializate, distribuite sau vândute cel mai frecvent prin intermediul conturilor de tranzacționare online și pe bază transfrontalieră (68). Prin urmare, o interdicție națională nu ar fi adecvată pentru a proteja clienții de retail din alte state membre decât statul membru în care se ia măsura atunci când furnizorii de opțiuni binare operează în celelalte state membre, așa cum se întâmplă frecvent (69).

(75) Având în vedere considerațiile de mai sus, pentru ca măsurile naționale să fie eficiente pentru clienții de retail din întreaga Uniune, ar fi necesar ca ANC-urile din toate statele membre să ia măsuri menite să introducă nivelul minim comun de protecție a investitorilor prevăzut în prezenta decizie într-o perioadă scurtă de timp. Întrucât acest lucru nu s-a întâmplat și având în vedere urgența de a aborda preocupările identificate în legătură cu protecția investitorilor, ESMA consideră că este necesar să își exercite abilitățile de intervenție temporară asupra produselor. Cadrul fragmentat actual nu furnizează clienților de retail un nivel de protecție sau furnizează un nivel de protecție diferit în întreaga Uniune atunci când investesc în aceleași produse complexe, uneori de la aceiași furnizori.

(76) Având în vedere caracterul semnificativ și persistența preocupărilor în legătură cu protecția investitorilor, caracterul transfrontalier al acestor activități, faptul că acestea afectează mai multe țări și dovezile privind răspândirea distribuției opțiunilor binare în noile jurisdicții care conduc la creșterea volumului de măsuri naționale diferite pentru a aborda preocupări similare în legătură cu protecția investitorilor, sunt necesare măsuri la nivelul UE pentru a asigura un nivel minim comun de protecție în UE.

(77) În cele din urmă, utilizarea competențelor de supraveghere de către ANC-uri în temeiul articolului 69 din Directiva 2014/65/UE, de exemplu, în temeiul alineatului (2) litera (f) (interzicerea temporară a exercitării activității profesionale) și litera (t) (suspendarea activităților de comercializare sau de vânzare din cauza unei nerespectări a cerințelor procesului de aprobare a produselor), de asemenea, nu ar aborda preocupările semnificative în legătură cu protecția investitorilor. O măsură de intervenție asupra produsului se aplică unui produs sau unei activități referitoare la respectivul produs și, prin urmare, se aplică tuturor firmelor de investiții care furnizează respectivul produs sau activitate, mai degrabă decât unei singure neconformități a unei firme individuale de investiții.

(78) Prin abordarea în Uniune a riscurilor care rezultă din oferta opțiunilor binare pentru clienții de retail, măsura de intervenție este mai eficace decât ANC-urile care încearcă să acționeze în mod individual împotriva fiecărei firme. După cum s-a menționat mai sus, dovezile arată că acesta este un aspect la nivel de piață, întrucât problema nu se limitează la particularitățile anumitor furnizori, precum și faptul că riscurile-cheie sunt inerente modelului de afaceri al produselor și furnizorilor. Există îngrijorări reale că distribuția opțiunilor binare către clienții de retail nu permite furnizorului să acționeze în interesul superior al clienților sau să permită furnizarea de informații corecte, clare și neînșelătoare. Astfel, diferitele acțiuni individuale de supraveghere nu ar asigura imediat faptul că ar fi împiedicat prejudiciul în continuare al clienților de retail și nu ar furniza o alternativă adecvată la utilizarea competențelor de intervenție ale ESMA. Caracterul transfrontalier al distribuției opțiunilor binare, faptul că acestea afectează mai mult de un stat membru, răspândirea distribuției opțiunilor binare în noile jurisdicții și proliferarea diferitelor măsuri naționale pentru a aborda preocupări similare în legătură cu protecția investitorilor (care, la rândul lor, pot contribui la riscul arbitrajului de reglementare) conduc la concluzia că sunt necesare măsuri la nivelul întregii Uniuni pentru a asigura un nivel comun de protecție în întreaga Uniune.

5. MĂSURA ESMA ABORDEAZĂ PREOCUPAREA SEMNIFICATIVĂ ÎN LEGĂTURĂ CU PROTECȚIA INVESTITORILOR IDENTIFICATĂ ȘI NU ARE UN EFECT NEGATIV ASUPRA EFICIENȚEI PIEȚELOR FINANCIARE SAU ASUPRA INVESTITORILOR CARE SĂ FIE DISPROPORȚIONAT FAȚĂ DE BENEFICIILE ACESTEIA [ARTICOLUL 40 ALINEATUL (2) LITERA (a) ȘI ALINEATUL (3) LITERA (a) DIN REGULAMENTUL (UE) NR. 600/2014)

(79) Având în vedere dimensiunea și natura preocupării semnificative în legătură cu protecția investitorilor identificate, ESMA consideră necesară și proporțională interzicerea temporară a comercializării, distribuției sau vânzării de opțiuni binare către clienții de retail. Această interdicție abordează preocuparea prin acordarea unui nivel adecvat și uniform de protecție clienților de retail care tranzacționează opțiuni binare în Uniune. Aceasta nu are un efect negativ asupra eficienței piețelor financiare sau asupra investitorilor care este disproporționat în raport cu beneficiile sale.

(80) Pentru a evalua modul și nivelul la care opțiunile binare reprezintă un risc pentru protecția investitorilor, ESMA a analizat distribuția randamentelor investitorilor (70). Analiza a identificat două caracteristici importante (71). Prima caracteristică importantă este nivelul ridicat de risc implicat în opțiunile binare: o caracteristică generală a opțiunilor binare este aceea că investitorul poate pierde întreaga sumă investită.

(81) A doua caracteristică, randamentul estimat negativ al produsului, este o sursă importantă de prejudiciu în acest context și se aplică tuturor opțiunilor binare. Spre deosebire de investițiile financiare, de obicei, contractele sunt pe termen foarte scurt și nu oferă participarea la creșterea valorii activului suport. Spre deosebire de opțiunile tradiționale, care sunt adesea utilizate în scopuri de acoperire a riscurilor, opțiunile binare oferă o sumă fixă dacă are loc un eveniment specific. În schimb, plata unei opțiuni tipice este condiționată de modificarea prețului activului suport odată ce opțiunea este în bani (și anume plata este variabilă). Această caracteristică inerentă a produselor limitează valoarea produsului ca instrument de acoperire a riscurilor, în timp ce alte tipuri de opțiuni au fost utilizate pentru a echilibra sau pentru a limita prețul unui activ la care o firmă sau un investitor este expus în mod direct.

(82) În plus, termenul tipic scurt al opțiunilor binare permite unui investitor să introducă secvențial multe tranzacții. Acest lucru, combinat cu randamentul estimat negativ, conduce la o probabilitate crescândă de a pierde pe o bază cumulativă pe măsură ce se plasează mai multe tranzacții. Aceasta este o proprietate statistică a tranzacțiilor cu randament estimat negativ repetat.

(83) Este important ca randamentul estimat negativ să fie în general integrat modelului de afaceri al unui furnizor, întrucât, în general, este sursa profitului estimat. O opțiune binară obligă furnizorul de opțiuni binare să plătească investitorului o sumă fixă dacă are loc un anumit eveniment, astfel încât, pentru ca furnizorul să obțină un profit așteptat, investitorul trebuie să facă o pierdere așteptată. În plus, este posibil ca și furnizorii să impună cheltuieli suplimentare.

(84) În special pentru opțiunile binare oferite prin stabilirea bidirecțională a prețurilor, întrucât furnizorul va trebui să ofere prețuri care să le permită să obțină un profit așteptat, furnizarea acestor prețuri nu poate îmbunătăți randamentele așteptate ale investitorului. Într-adevăr, în măsura în care investitorii ies din poziții înainte de scadență, randamentul așteptat al acestora este mai mic decât dacă aceștia își mențin poziția până la scadență. Amploarea acestei pierderi incrementale așteptate va varia de la furnizor la furnizor și de la caz la caz, însă valoarea așteptată a unui investitor rezultată prin stabilirea bidirecțională a prețurilor trebuie să fie în mod tipic negativă, astfel cum prețul inițial al unui produs implică un randament estimat negativ pentru investitor.

(85) Efectul combinat ilustrează un element esențial al opțiunilor binare din cauza randamentelor estimate negative: dacă clientul de retail face un număr foarte mare de investiții sau dacă un număr foarte mare de investitori fac fiecare o singură investiție, probabilitatea de a obține un profit global este foarte scăzută.

(86) Analiza distribuției randamentului opțiunilor binare se corelează cu datele furnizate de ANC-uri în ceea ce privește evidențierea nivelului ridicat de risc pentru clienții de retail de a pierde o parte substanțială (adesea totală) a investiției lor și randamentul estimat negativ. De asemenea, aceste caracteristici sunt combinate cu o complexitate generală și lipsa de transparență în ceea ce privește caracteristicile produsului opțiunilor binare, practicile slabe de comercializare și de distribuție și conflicte de interese inerente. Nu există nicio compensație prin niciun beneficiu corespunzător. Împreună, aceste caracteristici constituie o sursă majoră de prejudicii pentru clienții actuali și potențiali de retail.

(87) Un motiv principal pentru care sectorul financiar este foarte reglementat este acela că acest lucru servește intereselor și obiectivelor generale importante. O atenție specială în acest context este dedicată protecției clienților de retail. Comercializarea, distribuția sau vânzarea unui produs de investiții presupune că un produs este capabil, cel puțin potențial, să servească intereselor și obiectivelor generale și nu pune în pericol, în mod disproporționat, necesitatea de a asigura un nivel minim de protecție a investitorilor.

(88) ESMA a atins limita eficacității instrumentelor sale neobligatorii în acest domeniu. În acest context, în special în ceea ce privește guvernanța produselor, ESMA recunoaște, de asemenea, că principiile de guvernanță a produselor fac parte deja din cultura de supraveghere a serviciilor financiare din Uniune. În noiembrie 2013, Autoritățile europene de supraveghere („AES”) au emis o poziție comună privind „Procesele de monitorizare și guvernanță a produselor producătorilor”, care stabilesc principii la nivel înalt aplicabile proceselor de monitorizare și de guvernanță ale instrumentelor financiare (72). În februarie 2014, ESMA a emis un aviz cu privire la „Practicile în temeiul Directivei privind piețele instrumentelor financiare (MiFID) pentru firmele care vând produse complexe” (73) și, în martie 2014, a emis un aviz cu privire la „Produsele structurate de retail – bune practici pentru mecanismele de guvernanță a produselor” (74). În plus, începând din martie 2007, în Regatul Unit există orientări care stabilesc principiile de guvernanță a produselor (75).

(89) În ciuda acestor principii de supraveghere și a cerințelor de reglementare descrise în prezenta decizie, prejudiciul cu privire la comercializarea, distribuția sau vânzarea de opțiuni binare către clienții de retail a continuat să se dezvolte în ultimii ani.

(90) Prin urmare, ESMA consideră că măsurile de intervenție pentru interzicerea comercializării, a distribuției sau vânzării către clienții de retail a tuturor tipurilor de opțiuni binare (fie că sunt tranzacționate sau nu într-un loc de tranzacționare) sunt adecvate pentru a aborda riscurile în legătură cu protecția investitorilor. Ar trebui menționat faptul că respectivii clienți de retail vor putea achiziționa produse similare în sfera jocurilor de noroc, atunci când aceste produse sunt permise în conformitate cu legislația aplicabilă relevantă.

(91) Au fost luate în considerare măsuri mai puțin restrictive, cum ar fi obligația de a vinde și de a distribui aceste produse prin intermediul serviciilor de consultanță. Cu toate acestea, din cauza caracteristicilor lor, aceste produse sunt potrivite pentru clienții de retail. Prin urmare, o astfel de măsură ar impune o evaluare de la caz la caz, împovărătoare pentru furnizori și ANC, al cărei rezultat, din cauza caracteristicilor acestor produse, nu ar trebui să difere în mod semnificativ de măsurile propuse în prezenta decizie. O altă măsură luată în considerare este stabilirea unui termen minim al opțiunilor binare. Cu toate acestea, preocupările-cheie legate de acest produs nu se vor schimba datorită unei astfel de măsuri. În special, structura de stabilire a prețului produsului înseamnă că, în medie, investitorii vor avea parte de randamente estimate negative fără a primi beneficii compensatorii clare (de exemplu, funcția de acoperire a riscurilor deservită de opțiunile tradiționale).

(92) ESMA a examinat, de asemenea, meritele măsurilor mai stricte, în special extinderea interdicției la comercializarea, distribuția sau vânzarea de opțiuni binare, de asemenea, către clienții care nu sunt clienți de retail. În această etapă, nu există dovezi conform cărora clienții care nu sunt clienți de retail sunt vizați de firmele de investiții care se ocupă de aceste produse. Prin urmare, opțiunile binare vor rămâne disponibile pentru clienții clasificați ca fiind clienți profesioniști și partenerii contractuali eligibili care, în orice caz, sunt mai în măsură să evalueze caracteristicile tehnice ale produselor financiare. Acest grup de clienți include, de asemenea, respectivii clienți de retail care au cunoștințe și experiență suficiente pentru a solicita să fie clasificați ca fiind clienți profesioniști la cerere.

(93) ESMA este conștientă de faptul că furnizorii se vor confrunta cu posibilele consecințe financiare și costuri care rezultă din concentrarea afacerilor lor și orientarea clienților către alte instrumente și produse financiare.

(94) Cu toate acestea, ESMA consideră că următoarele beneficii obținute în urma abordării preocupării identificate în legătură cu protecția investitorilor depășesc impactul potențial negativ al măsurilor: (i) reducerea riscului de vânzare necorespunzătoare și a consecințelor financiare aferente, ceea ce reprezintă un beneficiu major pentru clienții de retail și pentru piețele financiare în ansamblu; (ii) reducerea riscurilor legate de arbitrajul de reglementare sau de supraveghere între diferite entități și jurisdicții; și (iii) restabilirea încrederii clienților de retail în piețele financiare.

(95) Măsura ESMA se va aplica de la o lună de la data publicării prezentei decizii în Jurnalul Oficial al Uniunii Europene (JOUE). Aceasta implică o perioadă de preaviz de o lună de la publicarea oficială, care vizează echilibrarea intereselor clienților de retail cu privire la o reducere imediată a prejudiciului rezultat din tranzacționarea curentă a opțiunilor binare și necesitatea de a acorda suficient timp participanților relevanți pe piață pentru a-și organiza și modifica modele de afaceri într-un mod ordonat.

6. MĂSURILE NU CREEAZĂ UN RISC DE ARBITRAJ DE REGLEMENTARE [ARTICOLUL 40 ALINEATUL (3) LITERA (b) DIN REGULAMENTUL (UE) NR. 600/2014]

(96) Având în vedere natura riscurilor identificate și numărul și tipul investitorilor afectați, precum și măsurile naționale propuse de mai multe state membre, măsura ESMA va asigura o abordare minimă comună în întreaga Uniune. De asemenea, ESMA a luat în considerare riscul ca furnizorii care oferă în prezent opțiuni binare să poată să încerce să ofere produse cu caracteristici comparabile. De asemenea, ESMA și ANC-urile vor monitoriza îndeaproape dacă astfel de noi tendințe de distribuție dau naștere unor consecințe negative similare în creștere pentru clienții de retail și dacă există astfel de eforturi din partea furnizorilor de opțiuni binare pentru a eluda aceste măsuri de intervenție și vor acționa după cum este necesar.

(97) În plus, măsurile de intervenție temporară ale ESMA se aplică tuturor furnizorilor de opțiuni binare și oricăror alte persoane care contribuie în mod conștient și intenționat la încălcarea măsurilor care intră în domeniul de aplicare a Regulamentului (UE) nr. 600/2014. În timp ce sfera de aplicare a entităților care intră sub incidența articolului 40 din regulamentul menționat în ceea ce privește societățile de administrare a fondurilor trebuie să fie abordat în cele din urmă la nivel legislativ pentru a îmbunătăți certitudinea juridică (76), ESMA a analizat domeniul de aplicare a arbitrajului de reglementare. EMA a stabilit că, având în vedere prejudiciul investitorului evidențiat mai sus, măsurile propuse au un domeniu de aplicare suficient de larg și, prin urmare, sunt capabile să abordeze preocuparea semnificativă în legătură cu protecția investitorilor care rezultă din comercializarea, distribuția sau vânzarea opțiunilor binare.

7. CONSULTARE ȘI INFORMARE [ARTICOLUL 40 ALINEATUL (3) LITERA (c) ȘI ALINEATUL (4) DIN REGULAMENTUL (UE) NR. 600/2014]

(98) Întrucât măsurile propuse se pot referi, într-o măsură limitată, la instrumente financiare derivate pe mărfuri agricole, ESMA a consultat organismele publice competente în supravegherea, administrarea și reglementarea piețelor agricole fizice în temeiul Regulamentului (CE) nr. 1234/2007 al Consiliului (77). ESMA a primit răspunsuri din partea Bundesministerium für Ernährung und Landwirtschaft (Germania), a Ministerului Agriculturii (Letonia) și a Ministerului Agriculturii și Pădurilor (Finlanda). Acești respondenți nu au ridicat nicio obiecție față de adoptarea măsurilor propuse.

(99) ESMA a comunicat ANC-urilor prezenta propunere de decizie,

ADOPTĂ PREZENTA DECIZIE:

Articolul 1

Interdicția temporară a opțiunilor binare în ceea ce privește clienții de retail

(1) Este interzisă comercializarea, distribuția sau vânzarea către clienții de retail a opțiunilor binare.

(2) În sensul alineatului (1), indiferent dacă este tranzacționată într-un loc de tranzacționare, o opțiune binară este un instrument financiar derivat care îndeplinește următoarele condiții:

(a) trebuie să fie decontată în numerar sau poate fi decontată în numerar la alegerea uneia dintre părți, alta decât din cauza neîndeplinirii obligațiilor de plată sau a altui eveniment de reziliere;

(b) prevede plata numai la lichidare sau la scadență sa;

(c) plata acesteia este limitată la: (i) o sumă fixă determinată în prealabil sau egală cu zero, dacă activul suport al instrumentului financiar derivat întrunește una sau mai multe condiții determinate în prealabil; și (ii) o sumă fixă determinată în prealabil sau egală cu zero, dacă activul suport al instrumentului financiar derivat nu întrunește una sau mai multe condiții determinate în prealabil.

Articolul 2

Interzicerea participării la activități de eludare

Se interzice participarea, cu bună știință și în mod intenționat, la activități care au ca obiect sau efect eludarea cerințelor de la articolul 1, inclusiv prin acționarea ca înlocuitor pentru furnizorul de opțiuni binare.

Articolul 3

Intrarea în vigoare și aplicarea

(1) Prezenta decizie intră în vigoare în ziua următoare datei publicării în Jurnalul Oficial al Uniunii Europene.

(2) Prezenta decizie se aplică de la 2 iulie 2018 pentru o perioadă de trei luni.

Adoptată la Paris, 22 mai 2018. Pentru Consiliul supraveghetorilor Steven MAIJOOR Președintele

(1) JO L 331, 15.12.2010, p. 84.

(2) JO L 173, 12.6.2014, p. 84.

(3) JO L 87, 31.3.2017, p. 90.

(4) Grupul mixt este alcătuit din reprezentantul ANC-ului din Cipru „Cyprus Securities and Exchange Commission” (Comisia pentru Valori Mobiliare și Schimb din Cipru, CY-CySEC), precum și din reprezentanții a opt ANC-uri ale căror jurisdicții au fost afectate de serviciile furnizate de furnizorii din Cipru. Activitatea grupului mixt a dus la elaborarea unui plan de acțiune de către CY-CySEC care a inclus, printre altele, investigații extinse privind furnizorii de CFD-uri, precum și revizuiri tematice ale unui eșantion de firme autorizate de CY-CySEC.

(5) Avizul privind practicile în temeiul Directivei privind piețele instrumentelor financiare (MiFID) pentru firmele care vând produse financiare complexe din 7 februarie 2014 (ESMA/2014/146).

(6) Întrebări și răspunsuri (Q&A) referitoare la furnizarea de CFD-uri și de alte produse speculative investitorilor de retail în temeiul MiFID (ESMA35-36-794). Întrebările și răspunsurile au fost actualizate ultima dată la 31 martie 2017.

(7) Avertismentul ESMA în atenția investitorilor privind „riscurile investițiilor în produse complexe” din 7 februarie 2014 (https://www.esma.europa.eu/sites/default/files/library/2015/11/investor_warning_-_complex_products_20140207_-_en_0.pdf) și avertismentul ESMA în atenția investitorilor privind „CFD, opțiuni binare și alte produse speculative” din 25 iulie 2016 (disponibil la adresa: https://www.esma.europa.eu/sites/default/files/library/2016-1166_warning_on_cfds_binary_options_and_other_speculative_products_0.pdf).

(8) De exemplu, activitatea grupului mixt a dus la adoptarea de către CY-CySEC a unei serii de măsuri de executare care vizează creșterea conformității de către furnizorii care oferă produse speculative, cum ar fi opțiunile binare.

(9) Cerere de contribuții privind posibile măsuri de intervenție asupra produsului în contracte pentru diferență și opțiuni binare pentru clienții de retail din 18 ianuarie 2018 (ESMA35-43-904).

(10) Numărul de respondenți este mai scăzut decât această cifră, întrucât ESMA a primit de asemenea (i) răspunsuri multiple de la aceiași respondenți (de exemplu, un răspuns la fiecare dintre măsurile propuse pentru CFD-uri într-un e-mail separat) și (ii) răspunsuri repetitive de la aceiași respondenți.

(11) Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).

(12) De obicei, cea mai mică dintre cele două plăți monetare este zero, dar nu este întotdeauna astfel. Opțiunile binare se deosebesc de alte produse speculative vândute clienților de retail, cum ar fi CFD-urile, întrucât plata este o sumă monetară stabilită în prealabil care nu este direct legată de amploarea modificării în ceea ce privește prețul, nivelul sau valoarea activului suport.

(13) De exemplu, investitorii pot paria că prețul activelor suport se va încadra într-un interval de prețuri specificat sau dacă activul suport va ajunge la un anumit nivel de preț la un moment dat pe durata opțiunii binare.

(14) De exemplu, FR-AMF, BE-FSMA, UK-FCA, IT-CONSOB.

(15) De exemplu, UK-FCA.

(16) Vezi considerentul 35.

(17) Raportul IOSCO privind ancheta IOSCO cu privire la produsele de retail extrabursiere supuse unui efect de levier, decembrie 2016 (disponibil la adresa: https://www.iosco.org/library/pubdocs/pdf/IOSCOPD550.pdf).

(18) De exemplu, Quebec Autorité des Marchés Financiers și Capital Markets Board (CMB) din Turcia (pagina 2), Financial Futures Association din Japonia (pagina 6), Comisia pentru tranzacții cu contracte futures pe mărfuri (Commodity Futures Trading Commission – CFTC) și Comisia pentru Valori Mobiliare și Schimb (Securities and Exchange Commission – SEC) din SUA (pagina 55 din raportul IOSCO). În Québec, opțiunile binare nu au fost autorizate de autoritatea competentă din Québec pentru a fi vândute investitorilor de retail. CMB a decis să nu permită ca opțiunile binare să fie vândute investitorilor de retail. În Israel a fost aprobată interzicerea vânzării opțiunilor binare către investitori. Disponibil la adresa: http://www.isa.gov.il/sites/ISAEng/1489/1511/Pages/eitonot25102017_1.aspx. Biroul de asistență pentru consumatori din cadrul CFTC al SUA și Biroul de educare și promovare a investitorilor din cadrul SEC au emis un avertisment pentru investitori cu scopul de a emite un avertisment cu privire la sistemele frauduloase care implică opțiuni binare și platformele lor de tranzacționare. Disponibil la adresa: http://www.cftc.gov/ConsumerProtection/FraudAwarenessPrevention/CFTCFraudAdvisories/fraudadv_binaryoptions.

(19) Raportul IOSCO, pagina iii.

(20) De exemplu, opțiunile binare nu îndeplinesc criteriile pentru a nu fi considerate instrumente financiare complexe în conformitate cu lectura combinată a articolului 25 alineatul (4) din Directiva 2014/65/UE și a articolului 57 din Regulamentul delegat (UE) 2017/565 al Comisiei din 25 aprilie 2016 de completare a Directivei 2014/65/UE a Parlamentului European și a Consiliului în ceea ce privește cerințele organizatorice și condițiile de funcționare aplicabile firmelor de investiții și termenii definiți în sensul directivei menționate (JO L 87, 31.3.2017, p. 1).

(21) Pe lângă estimarea probabilităților evenimentului pe baza stabilirii prețurilor de piață ale opțiunilor relevante, furnizorii pot utiliza modele de stabilire a prețului, cum ar fi modelul Black-Scholes sau modele care includ aspecte ale stabilirii prețului conform Black-Scholes. În modelul Black-Scholes, timpul până la scadență, prețul inițial al activului suport și prețul de exercitare sunt variabile cunoscute. Schimbarea de direcție a procesului stocastic prezentat în model este estimată în mod obișnuit fie de rata dobânzii fără risc sau de performanța istorică a activului suport sau de ambele.

(22) De exemplu, pentru o opțiune binară oferită la o diferență mare de prețul de exercitare, furnizorul poate oferi clientului dreptul de a cumpăra opțiunea la 22 EUR pentru un profit de 100 EUR pentru un eveniment care ar putea apărea în 20 % din timp (echivalentul unei valori juste de 20 EUR).

(23) Dacă un furnizor de opțiuni binare oferă o stabilire bidirecțională continuă a prețurilor, se poate observa un spread între prețul la care clienții pot cumpăra opțiunea binară de la furnizor („prețul de cumpărare”) și prețul la care clienții pot vinde opțiunea către furnizor („prețul de vânzare”). Aceste două prețuri diferă, în general, de „prețul de randament preconizat la zero”, și anume prețul la care achiziționarea opțiunii binare ar da un randament preconizat la zero pentru cumpărător, prețul de vânzare fiind în mod obișnuit mai mic și prețul de cumpărare fiind în mod obișnuit mai mare decât prețul de randament preconizat la zero. Acest spread în jurul prețului de randament preconizat la zero ilustrează faptul că un client de retail va înregistra, în medie, o pierdere atât pentru a intra într-o opțiune binară, cât și pentru a ieși din aceasta înainte de scadență.

(24) Secțiunea 2 a întrebărilor și răspunsurilor (Q&A) ale ESMA privind furnizarea de contracte pentru diferență și de alte produse speculative către investitorii de retail în conformitate cu MiFID (ESMA35-36-794), astfel cum a fost actualizată la 31 martie 2017, discută în detaliu unele dintre aceste conflicte de interese.

(25) De exemplu, pentru o opțiune binară cu o probabilitate de câștig de 50 % și un randament de 80 % din suma investită, dacă la scadență opțiunea este „în bani”, un investitor se confruntă cu o probabilitate de 75 % de a suferi o pierdere cumulată la 20 de schimburi comerciale. Vezi Product Intervention Analysis: Measure on Binary Options a ESMA, 2018.

(26) Date furnizate în 2015 de: BG-FSC, CY-CySEC, CZ-CNB, FR-AMF, IE-CBI, IS-FME, LU-CSSF, MT-MFSA, NL-AFM, PT-CMVM, RO-ASF, UK-FCA; date furnizate în 2017 de către: CY-CySEC, CZ-CNB, ES-CNMV, FR-AMF, IE-CBI, LU-CSSF, NL-AFM, MT-MFSA, NO-Finanstilsynet, SK-NBS, UK-FCA.

(27) Având în vedere dimensiunea transfrontalieră frecventă a activității furnizorilor de produse, această cifră poate include clienți din state din afara SEE. În special în ceea ce privește Regatul Unit, numărul de conturi de client finanțate prin contracte pentru diferență a crescut de la 657 000 în 2011 la 1 051 000 la sfârșitul anului 2016. Aceste cifre nu exclud însă conturile inactive ale clienților sau conturile multiple utilizate de același client de retail. Cifrele furnizate de CY-CySEC au fost compilate pe baza conturilor deschise de furnizorii autorizați CY-CySEC care oferă aceste produse.

(28) În ceea ce privește Regatul Unit, această cifră nu include clienții din afara Regatului Unit ai firmelor autorizate în Regatul Unit care, în 2016, au fost estimați la aproximativ 400 000. Pentru celelalte state membre care au furnizat date către ESMA, cifra poate include clienți din state din afara SEE.

(29) CY-CySEC a menționat, de asemenea, că cifrele furnizate includ clienți din state din afara SEE.

(30) Pe baza informațiilor furnizate de DE-BaFin în ianuarie 2017, care acoperă date din 2016.

(31) Vezi raportul IOSCO. Deși nu sunt disponibile statistici globale, o serie de ANC-uri au raportat ESMA că în 2016 piața a crescut în ceea ce privește numărul de clienți aflați în jurisdicția lor. De exemplu, Polonia și Lituania au remarcat o creștere a valorii tranzacțiilor efectuate de furnizorii de opțiuni binare, în timp ce Portugalia a înregistrat o creștere a numărului de firme care furnizează aceste servicii. În plus, două ANC-uri care nu au remarcat anterior nicio piață reală pentru aceste instrumente pentru clienții de retail din jurisdicția lor au făcut referire în mod specific la o piață în creștere în acest domeniu.

(32) AT-FMA, BE-FSMA,CY-CySEC, CZ-CNB, DE-BaFin, DK-Finanstilsynet, EE-FSA, EL-HCMC, ES-CNMV, FI-FSA. FR-AMF, IE-CBI, IS-FME, IT-CONSOB, LI-FMA, LT-Lietuvos Bankas, MT-MFSA, NL-AFM, NO-Finanstilsynet, PT-CMVM, RO-ASF, SE-FI, SI-ATVP, UK-FCA.

(33) CZ-CNB, IT-CONSOB.

(34) În Cipru, în 2016 au fost primite 42 de cereri, în comparație cu 16 în 2015 și 28 în 2014. În Regatul Unit, FCA a primit în total de 27 de cereri din partea firmelor care doresc să fie autorizate pentru a oferi opțiuni binare clienților de retail (20 dintre aceste cereri provin de la firme care solicită modificări ale autorizațiilor, iar 7 au fost din partea unor solicitanți noi de autorizație). În acest sens, ar trebui remarcat faptul că opțiunile binare se încadrează în domeniul de competență al UK-FCA de la 3 ianuarie 2018. Înainte de data respectivă, au fost reglementate de către Comisia pentru jocuri de noroc din Regatul Unit.

(35) Raportul IOSCO, pagina 46.

(36) Vezi Product Intervention Analysis: Measure on Binary Options a ESMA, 2018.

(37) Anterior, articolul 19 alineatul (5) din Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului (JO L 145, 30.4.2004, p. 1).

(38) Acest risc poate fi amplificat de eroarea încrederii exagerate în sine care a fost adesea observată în studiile comportamentale recente. Potrivit unui studiu recent [Li, Mingsheng și Li, Qian și Li, Yan, The Danger of Investor Overconfidence (14 noiembrie 2016)] disponibil pe SSRN: https://ssrn.com/abstract=2932961 cu privire la efectele sentimentului investitorilor asupra eficienței pieței în legătură cu prăbușirile pieței, încrederea exagerată a investitorul împiedică descoperirea prețurilor, crește riscurile idiosincratice și reduce răspunsurile de piață înainte de prăbușirea pieței din cauza reducerii influenței obiectivității informațiilor (Peng, Lin, Wei Xiong, 2006. Investor attention, overconfidence and category learning. Journal of Financial Economics 80, 563-602), precum și eroarea sistematică legată de atribuția investitorului (Gervais, S. și T. Odean, 2001. Learning to be Overconfident. The Review of Financial Studies, 14, 1-27.) și riscul ridicat de arbitraj (Benhabit, Jess, Xuewen Liu și Penfei Wang, 2016. Sentiments, financial markets, and macroeconomic fluctuations. Journal of Financial Economics 120, 420-443. Pe aceeași temă, vezi, printre altele: Ricciardi, Victor, capitolul 26: The Psychology of Speculation in the Financial Markets (1 iunie 2017). Financial Behavior: Players, Services, Products, and Markets. H. Kent Baker, Greg Filbeck și Victor Ricciardi, editori, 481-498, New York, NY: Oxford University Press, 2017.; N. Barberis și R. H. Thaler (2003), A Survey of Behavioral Finance, în M. Harris, G.M. Constantinides and R. Stultz, „Handbook of the Economics of Finance”; D. Dorn și G. Huberman (2005), Talk and action: What individual investors say and what they do; C.H. Pan și M. Statman (2010) Beyond Risk Tolerance: Regret, Overconfidence, and Other Investor Propensities, Working Paper; A. Nosic și M. Weber (2010), How Risky do I invest: The Role of Risk Attitudes, Risk Perceptions and Overconfidence; N. Linciano (2010), How Cognitive Biases and Instability of Preferences in the Portfolio Choices of Retail Investors – Policy Implications of Behavioural Finance, A. Lefevre și M. Chapman (2017), „Behavioural economics and financial consumer protection”, documentele de lucru ale OCDE privind finanțele, asigurările și pensiile private, nr. 42 OECD Publishing.

(39) Secțiunea 3 a întrebărilor și răspunsurilor (Q&A) ESMA privind furnizarea de contracte pentru diferență și de alte produse speculative către investitorii de retail în conformitate cu MiFID (ESMA35-36-794), astfel cum a fost actualizată la 31 martie 2017.

(40) De exemplu, BE-FSMA, ES-CNMV, FR-AMF și IT-CONSOB.

(41) Raportul IOSCO, pagina 5.

(42) Ibidem.

(43) După cum a fost identificat de DE-BaFin și PL-KNF.

(44) De exemplu, UK-FCA și NO-Finanstilsynet.

(45) Secțiunea 6 din întrebările și răspunsurile ESMA privind furnizarea de CFD-uri și alte produse speculative către investitorii de retail în conformitate cu MiFID (ESMA35-36-794), astfel cum a fost actualizată la 31 martie 2017, prevede că este puțin probabil ca o firmă care oferă un bonus destinat stimulării clienților de retail să tranzacționeze produse speculative complexe cum ar fi CFD-uri, opțiuni binare și curs valutar la fața locului să poată demonstra că acționează în mod onest, corect și profesional și în interesul clienților săi de retail.

(46) Astfel cum se descrie în raportul IOSCO, pagina 32.

(47) De exemplu BE-FSMA, ES-CNMV, FR-AMF, IT-CONSOB.

(48) Secțiunea 2 din întrebările și răspunsurile ESMA privind furnizarea de contracte pentru diferență, de opțiuni binare și de alte produse speculative către investitorii de retail în conformitate cu MiFID (ESMA35-36-794), astfel cum a fost actualizată la 31 martie 2017, discută mai detaliat informațiile care trebuie furnizate clienților și potențialilor clienți.

(49) Secțiunea 3 din întrebările și răspunsurile ESMA privind furnizarea de contracte pentru diferență și de alte produse speculative către investitorii de retail în conformitate cu MiFID (ESMA35-36-794), astfel cum a fost actualizată la 31 martie 2017.

(50) Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).

(51) [Ex-articolul 19 alineatele (2) și (3) din Directiva 2004/39/CE.

(52) [Ex-articolul 19 alineatele (4) și (5) din Directiva 2004/39/CE.

(53) Ex-articolul 21 din Directiva 2004/39/CE.

(54) Directiva 2004/39/CE. Anexa IV la Directiva 2014/65/UE furnizează un tabel de corespondență între cerințele Directivei 2004/39 /CE și cerințele Directivei 2014/65/UE și ale Regulamentului (UE) nr. 600/2014.

(55) Regulamentul delegat (EU) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).

(56) De exemplu, IE-CBI și-a exprimat îngrijorarea cu privire la criteriile utilizate pentru a evalua cunoștințele și experiența în vederea evaluării în urma inspecției lor tematice (disponibilă la: https://www.centralbank.ie/news/article/inspection-finds-75-percent-of-cfd-clients-lost-money). În plus, UK-FCA a observat eșecuri repetate ale furnizorilor în ceea ce privește adecvarea evaluărilor lor privind caracterul adecvat și a politicilor și procedurilor conexe (vezi mai sus).

(57) Avertisment în atenția investitorilor ESMA privind „riscurile în investițiile în produse complexe” din 7 februarie 2014 (https://www.esma.europa.eu/sites/default/files/library/2015/11/investor_warning_-_complex_products_20140207_-_en_0.pdf) și avertisment în atenția investitorilor ESMA privind „CFD-uri, opțiuni binare și alte produse speculative” din 25 iulie 2016 (disponibil la adresa: https://www.esma.europa.eu/sites/default/files/library/2016-1166_warning_on_cfds_binary_options_and_other_speculative_products_0.pdf).

(58) Întrebăril și răspunsuri (Q&A) ale ESMA privind furnizarea de contracte pentru diferență și de alte produse speculative către investitorii de retail în conformitate cu MiFID (ESMA35-36-794), atfel cum au fost actualizate la 31 martie 2017.

(59) Avizul privind practicile în temeiul Directivei privind piețele instrumentelor financiare (MiFID) pentru firmele care vând produse financiare complexe din 7 februarie 2014 (ESMA/2014/146).

(60) Orientările ESMA privind cerințele de guvernanță a produsului conform MiFID II din 2 iunie 2017, (ESMA35-43-620).

(61) Regulamentul Autorității pentru Servicii Financiare și Piețe care reglementează distribuția către clienți a unor instrumente financiare derivate.

(62) Article 72 de LOI no 2016-1691 du 9 décembre 2016 relative à la transparence, à la lutte contre la corruption et à la modernisation de la vie économique.

(63) Măsurile intenționate au fost anunțate de comunicarea ES-CNMV privind măsuri cu privire la comercializarea CFD-urilor și a altor produse speculative către investitorii de retail din data de 21 martie 2017.

(64) Scrisoarea circulară nr. 56/10.5.2017.

(65) Disponibil la adresa: https://www.cysec.gov.cy/CMSPages/GetFile.aspx?guid=ebf53e28-2bb7-4494-bb3a-4cced2e3c8ba.

(66) UK FCA, „Avertisment pentru consumatori privind riscurile investițiilor în opțiuni binare”, 14 noiembrie 2017. Disponibil la:https://www.fca.org.uk/news/news-stories/consumer-warning-about-risks-investing-binary-options.

(67) Disponibil la adresa: https://www.finanstilsynet.no/contentassets/455795d40fe4445f88a3b71b35079c94/horingsnotat---produktintervensjon.pdf.

(68) De exemplu, UK-FCA, IT-CONSOB, ES-CNMV, BE-FSMA, FR-AMF, DE- BaFin, DK- Finanstilsynet, LU-CSSF, NL-AFM.

(69) Vezi considerentul 34 punctul (vi).

(70) Vezi Product Intervention Analysis: Measure on Binary Options a ESMA, 2018.

(71) Ibidem.

(72) Poziție comună privind „Procesele de monitorizare și guvernanță a produselor producătorilor” (JC-2013-77).

(73) Aviz privind Practicile în temeiul Directivei privind piețele instrumentelor financiare (MiFID) pentru firmele